Document ID: 32012R0294
Publication Date: 2012-04-03

Content:
REGOLAMENT TA’ IMPLIMENTAZZJONI TAL-KUMMISSJONI (UE) Nru 294/2012
tat-3 ta’ April 2012
li jemenda l-Anness I mar-Regolament (KE) Nru 669/2009 li jimplementa r-Regolament (KE) Nru 882/2004 tal-Parlament Ewropew u tal-Kunsill dwar iż-żieda fil-livell tal-kontrolli uffiċjali mwettqa fuq l-importazzjoni ta’ ċertu għalf u ikel ta’ oriġini mhux mill-annimali
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u l-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (1), u b'mod partikolari l-Artikolu 15(5) tiegħu,
Billi:
(1)
Ir-Regolament tal-Kummissjoni (KE) Nru 669/2009 (2) jistipula r-regoli li jikkonċernaw il-livell miżjud tal-kontrolli uffiċjali li jridu jitwettqu fuq l-importazzjoni ta' ċertu għalf u ikel ta’ oriġini mhux mill-annimali elenkati fl-Anness I (il-lista), f'punti tad-dħul fit-territorji msemmijin fl-Anness I mar-Regolament (KE) Nru 882/2004.
(2)
L-Artikolu 2 tar-Regolament (KE) Nru 669/2009 jistipula li l-lista għandha tkun irriveduta regolarment, u mill-inqas kull tliet xhur, filwaqt li għandhom jitqiesu, minn tal-inqas, is-sorsi ta’ informazzjoni msemmijin f'dak l-Artikolu.
(3)
L-okkorrenza u r-rilevanza ta’ inċidenti tal-ikel innotifikati permezz tas-Sistema ta’ Twissija Rapida għall-Għalf u għall-Ikel (RASFF), is-sejbiet tal-missjonijiet f’pajjiżi terzi li jitwettqu mill-Uffiċċju Alimentari u Veterinarju, kif ukoll ir-rapporti ta’ kull tliet xhur dwar il-konsenji ta' għalf u ikel ta' oriġini mhux mill-annimali mressqa lill-Kummissjoni mill-Istati Membri b’konformità mal-Artikolu 15 tar-Regolament (KE) Nru 669/2009, jindikaw li l-lista teħtieġ li tkun emendata.
(4)
B'mod partikolari, il-lista għandha tkun emendata bit-tħassir tal-annotazzjonijiet għall-prodotti li għalihom is-sorsi ta’ informazzjoni jindikaw grad ġenerali sodisfaċenti ta’ konformità mar-rekwiżiti rilevanti ta’ sigurtà previsti fil-leġiżlazzjoni tal-Unjoni u li għalihom, għalhekk, ma għadux iġġustifikat livell ogħla ta’ kontroll uffiċjali.
(5)
Barra minn hekk, il-lista għandha tkun emendata billi tiżdied il-frekwenza tal-kontroll uffiċjali għall-prodotti li għalihom l-istess sors ta' informazzjoni juri grad ogħla ta' nonkonformità mal-leġiżlazzjoni tal-Unjoni rilevanti li jkun jiġġustifika ż-żieda fil-livell tal-kontrolli uffiċjali.
(6)
Għaldaqstant, l-annotazzjonijiet fil-lista ta’ ċerti importazzjonijiet mill-Indja u għal ċerti prodotti mill-pajjiżi terzi kollha għandhom għalhekk jiġu emendati skont dan.
(7)
L-emenda fil-lista li tikkonċerna t-tħassir tal-annotazzjonijiet għal ċerti prodotti għandha tapplika mill-aktar fis possibbli, peress li t-tħassib oriġinali dwar is-sigurtà ġie indirizzat. Bl-istess mod, dawk l-emendi għandhom japplikaw mid-data tad-dħul fis-seħħ ta' dan ir-Regolament.
(8)
Wara li jitqies l-għadd ta’ emendi li hemm bżonn li jsiru fl-Anness I tar-Regolament (KE) Nru 669/2009, huwa xieraq li jinbidel bit-test fl-Anness ma’ dan ir-Regolament.
(9)
Ir-Regolament (KE) Nru 669/2009 għandu għalhekk jiġi emendat skont dan.
(10)
Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness I mar-Regolament (KE) Nru 669/2009 jinbidel bit-test fl-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta’ April 2012.
Madankollu, l-emendi tal-Anness I mar-Regolament (KE) Nru 669/2009 li jikkonċerna t-tħassir tal-annotazzjonijiet tal-Capsicum annuum (imfarrak jew mitħun), Kari (prodotti tal-bżar aħmar), Curcuma longa (żagħfran tal-Indja) u Żejt aħmar tal-palm għall-kontaminazzjoni possibbli ta' żebgħat tas-Sudan għandhom japplikaw mid-data tad-dħul fis-seħħ ta' dan ir-Regolament:
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-3 ta’ April 2012.

Metadata:
Eurovoc Level 1 Categories: 100149
100147
100157
100156
Eurovoc Level 2 Categories: 100191
100257
100193
100215
100250
Eurovoc Level 3 Categories: 2488
1277
2479
614
2735
All Eurovoc Categories: 1224
192
2735
3191
6268